text: På Bøgballe friskole løber de for deres afdøde veninde
  27 marts 2015 kl. 10.43
  12-årige Amalie Seerup Nielsen døde af en hjernetumor i december sidste år. Fredag løber hele Bøgballe Friskole for at ære hendes minde og for at samle penge ind til Børnecancerfonden.
  240 elever på Bøgballe Friskole snørerede i dag løbeskoene for at deltage i Team Rynkeby Skoleløbet for at ære deres afdøde klassekammerat Amalie Seerup Nielsen fra 6.x.
  Amalie fik konstateret en tumor i hjernen i januar 2013, og selvom hun hurtigt kom i behandling, stod hendes liv ikke til at redde.
  Efter næsten to års sygdom sov den 12-årige pige stille ind den 5. december 2014.
  Amalies 24 klassekammerater i 6.x fulgte hendes sygdom tæt. Og selvom kræfterne blev mindre og mindre, formåede hun stadig at holde kontakt til klassen.
  Sidste gang hun var på skolen var i forbindelse med skolernes motionsdag i oktober.
  Fredag får Amalie Seerup Nielsen så sin helt egen motionsdag på Bøgballe Friskole, når skolen deltager i Team Rynkeby Skoleløbet.
  -Vi tænker på Team Rynkeby Skoleløbet som om, at vi øremærker pengene til Amalie. Pengene går ubeskåret til Børnecancerfonden, og dermed er vi med til at give et bidrag til forskningen i børnekræft, så andre børn som Amalie ikke skal dø af en tumor, fortæller skoleleder Bent Vestergaard.
  I alt deltager 114 skoler i Danmark i Team Rynkeby Skoleløbet fredag.
  Se og hør her interviewklip med Pernille Nielsen, der er mor til Amalie Seerup Nielsen.
  Varighed 0.45
  
  